

# 

**K O N C E S I O N I A K T**

**o mineralnoj sirovini tehničko-građevinskog kamena na ležištu “RAJČEVO BRDO”, opština Pljevlja**

Podgorica, novembar 2017. godine

# 

# 

Podgorica, 28.12.2017. godine

Broj: 970-365/2017-10

**K O N C E S I O N I A K T**

**o mineralnoj sirovini tehničko-građevinskog kamena na ležištu “RAJČEVO BRDO”, opština Pljevlja**

**M I N I S T A R K A**

Dragica Sekulić

**Autori Koncesionog akta:**

Vesna Vujačić, dipl.inž.geologije, predsjednica,

Nebojša Koprivica, dipl.inž.geologije, član,

Ljiljana Maksimović, dipl.inž.rudarstva, član

Vesna Velašević, dipl.ekonomista, član i

Emilija Otašević, dipl.pravnik

**OPŠTI PODACI O KONCESIONOM AKTU**

**Naziv Koncesionog akta:**

Koncesioni akt o mineralnoj sirovini tehničko-građevinskog kamena na ležištu “Rajčevo brdo”, opština Pljevlja.

**Naručilac izrade Koncesionog akta:**

Izrada Koncesionog akta izvršena je na osnovu zaključaka Vlade Crne Gore, sa sjednice održane 19. oktobra 2017. godine, kojim se Ministarstvo ekonomije zadužuje da pokrene postupak dodjele koncesije za eksploataciju tehničko-građevinskog kamena na ležištu “Rajčevo brdo”, opština Pljevlja.

**Izrada Koncesionog akta:**

Koncesioni akt je uradilo Ministarstvo ekonomije preko Radne grupe za izradu Koncesionog akta za dodjelu koncesije za eksploataciju mineralne sirovine tehničko-građevinskog kamena na ležištu „Rajčevo brdo“, opština Pljevlja, koju je formiralo Rješenjem, broj: 970-365/2017-7 od 27.11.2017. godine.

**Autori Koncesionog akta:**

Vesna Vujačić, dipl.inž.geologije, predsjednica,

Nebojša Koprivica, dipl.inž.geologije, član,

Ljiljana Maksimović, dipl.inž.rudarstva, član

Vesna Velašević, dipl.ekonomista, član i

Emilija Otašević, dipl.pravnik

**Koncesioni akt je urađen u skladu sa čl. 9, 17 i 19 Zakona o koncesijama („Sl. list CG“, br. 08/09).**

**Izvori podataka za izradu Koncesionog akta:**

-Raspoloživa geološka i rudarska dokumentacija Ministarstva ekonomije;

-Podaci Uprave za nekretnine Crne Gore, Područna jedinica Pljevlja;

-Podaci iz Prostorno-urbanističkog plana Opštine Pljevlja (“Sl.list CG” – opštinski propisi, br. 11/11);

-Podaci Zavoda za statistiku, akt br. 12-596/2 od 08.03.2017. godine, arhiviran u Ministarstvu pod br. 970-55/2017-1 od 15.03.2017. godine, o prosječno ostvarenoj cijena proizvoda mineralne sirovine tehničko-građevinskog kamena u Crnoj Gori u 2016. godini;

-Podaci o ostvarenoj proizvodnji tehničko-građevinskog kamena u Crnoj Gori u 2016. godini;

-Podaci o ostvarenim normativima osnovnih materijala i energije na analognim ležištima u Crnoj Gori.

**Zakonski propisi korišćeni pri izradi Koncesionog akta:**

-Zakon o koncesijama („Sl. list CG“, br. 08/09);

-Zakon o rudarstvu („Sl. list CG“, br. 65/08, 74/10 i 40/11);

-Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);

-Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);

-Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);

-Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:**

Podgorica, novembar 2017. godine

**S A D R Ž A J**

1. Uvod

2. Tehnički izvještaj o ležištu tehničko-građevinskog kamena “Rajčevo brdo”

3. Rok trajanja koncesije

4. Osnovni parametri za ocjenu ekonomske opravdanosti investicije

5. Mjere za zaštitu životne sredine

6. Rekultivacija istražno-eksploatacionog prostora ”Rajčevo brdo”

7. Unaprjeđenje ekonomske efikasnosti

8.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova

9. Minimalni – početni iznos koncesione naknade

10. Kriterijumi za izbor najpovoljnije ponude

11. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti

12. Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova

13. Osnovni elementi tenderske dokumentacije (oglas, dokumentacija vezana za ponudu)

14. Spisak propisa koji se primjenjuje u postupku davanja koncesije i u vršenju koncesione djelatnosti

# 1. UVOD

U skladu sa članom 17 i članom 41 Zakona o koncesijama, Ministarstvo ekonomije (u daljem tekstu: Ministarstvo) je pripremilo Koncesioni akt oi mineralnj sirovini tehničko-građevinskog kamena na ležištu “Rajčevo brdo”, opština Pljevlja (u daljem tekstu: Koncesioni akt). Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za eksploataciju mineralne sirovine tehničko-građevinskog kamena na ležištu “Rajčevo brdo”, opština Pljevlja.

Izrada Koncesionog akta izvršena je na osnovu zaključaka Vlade Crne Gore, sa sjednice održane 19. oktobra 2017. godine, kojim se Ministarstvo zadužuje da pokrene postupak dodjele koncesije za eksploataciju tehničko-građevinskog kamena na ležištu “Rajčevo brdo”, opština Pljevlja.

Nakon donošenja zaključaka Vlade, Radna grupa koju je obrazovalo Ministarstvo ekonomije je pristupila izradi Koncesionog akta na osnovu Rješenja, br. 970-365/2017-10 od 27.11.2017. godine.

U skladu sa članom 8 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 8 stav 6 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za eksploataciju mineralne sirovine tehničko-građevinskog kamena na ležištu “Rajčevo brdo”, opština Pljevlja.

Koncesija za eksploataciju tehničko-građevinskog kamena na ležištu “Rajčevo brdo”, opština Pljevlja, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda iznosi jedan mjesec od dana objavljivanja javnog oglasa u ’’Službenom listu Crne Gore’’.

**2. TEHNIČKI IZVJEŠTAJ O LEŽIŠTU TEHNIČKO-GRAĐEVINSKOG KAMENA „RAJČEVO BRDO”**

**2.1. Predmet koncesije**

Predmet ovog Koncesionog akta je nemetalična mineralna sirovina tehničko-građevinskog kamen ležišta “Rajčevo brdo”, opština Pljevlja.

Rješenjem Ministarstva ekonomije, broj: 970-365/2017-10 od 27.11.2017. godine, obrazovana je Radna grupa za izradu Koncesionog akta za dodjelu koncesije za eksploataciju mineralne sirovine tehničko-građevinskog kamena na ležištu „Rajčevo brdo“, opština Pljevlja.

**2.2. Položaj i opis lokacije istražno-eksploatacionog prostora**

Istražno-eksploatacioni prostor “Rajčevo brdo” nazvano je po istomenom brdu (1127 m.n.m.) na čijim je južno-jugozapadnim padinama i locirano. Pripada Opštini Pljevlja.

Istražno-eksploatacioni prostor „Rajčevo brdo“ nalazi se u blizini Pljevalja, na udaljenosti od oko 2,5 km vazdušne linije u pravcu sjeveroistoka, na području mjesta Jagnjilo. Sa Pljevljima je povezano magistralnim putem Pljevlja-Prijepolje, dužinom oko 2 km, koji se odvaja u mjestu Jagnjilo i dalje vodi prema Crljenicama. Sa pomenutog puta odvaja se lokalni makadamski put u čijoj se neposrednoj blizini, oko 300 m od raskrsnice, nalazi ležište „Rajčevo brdo“.

Istražno-eksploatacioni prostor „Rajčevo brdo“ pripada listu Pljevlja, 1:100 000, sekcija Otilovići, 1:25 000. Nadmorska visina je od 1030 do 1125 m. U neposrednoj blizini je i tehnogeno ležište (odlagalište) cementnog laporca „Jagnjilo“.

Koordinate i površina istražno-eksploatacionog prostora “Rajčevo brdo’’ dati su u sljedećoj tabeli:

|  |  |  |  |
| --- | --- | --- | --- |
| **T A Č K A** | **K O O R D I N A T E** | | **P O V R Š I N A** |
| **X** | **Y** | **66,94 ha** |
| A | 4 801 734 | 6 613 649 |
| B | 4 801 772 | 6 613 672 |
| C | 4 802 274 | 6 613 268 |
| D | 4 802 421 | 6 613 009 |
| E | 4 802 582 | 6 612 881 |
| F | 4 802 773 | 6 612 625 |
| G | 4 802 553 | 6 612 212 |
| H | 4 802 161 | 6 612 175 |
| I | 4 801 975 | 6 612 504 |
| J | 4 802 030 | 6 612 609 |
| K | 4 802 006 | 6 612 739 |
| L | 4 802 829 | 6 612 829 |
| LJ | 4 801 970 | 6 612 970 |
| M | 4 802 013 | 6 613 224 |
| N | 4 801 809 | 6 613 461 |

**2.3. Podaci o imovinsko-pravnim odnosima**

Istražno-eksploatacioni prostor “Rajčevo brdo” administrativno pripada Opštini Pljevlja. Prema katastarskoj podjeli pripada KO Crljenice, LN 76, kat. parc. br. 2536/2, 2536/3, 2536/4, 2536/5, 2539/2, 2540, 2541/2, 2544/4 i 2544/5 (izdat od Uprave za nekretnine-Područna jedinica Pljevlja, br. 107-956-472/2017 od 10.10.2017. godine) i u državnom je vlasništvu.

**2.4. Podaci iz prostorno–planske dokumentacije**

Na osnovu akta Sekretarijata za uređenje prostora Opštine Pljevlja, br. 351-155/2017-2 od 19.10.2017. godine, istražno-eksploatacioni prostor “Rajčevo brdo” se nalazi u Prostorno-urbanističkom planu Opštine Pljevlja (“Sl. list CG-opštinski propisi, br. 11/11) i definisan je kao koncesiono područje, odnosno da je planirana namjena predmetnog područja istražno-eksploatacionog prostora “Rajčevo brdo” – eksploatacija tehničko-građevinskog kamena.

**2.5. Infrastrukturni objekti na istražno-eksplatacionom prostoru**

Područje istražno-eksploatacionog prostora “Rajčevo brdo” nalazi se u neposrednoj blizini lokalnog asfaltnog puta za Crljenice, sa kojeg se odvaja makadamski kolski put širine oko 3 m I dužine oko 300 m. U mjestu Jagnjilo, na udaljenosti od oko 2 km, ovaj put je povezan sa magistralnim putem Pljevlja-Prijepolje.

U blizini ovog lokaliteta nalaze se zaseoci: Jagnjilo, Mramor Golubinja i Crljenice.

U neposrednoj blizini lokaliteta, sa sjeverne strane, nalazi se povremeni vodotok Zlodo.

Na udaljenosti od oko 150 m od istražno-eksploatacionog prostora prolazi visokonaponski električni vod (35 kV) prema Matarugama preko kojeg se šire područje “Rajčevog brda” snabdijeva električnom energijom.

**2.6. Geomorfološke karakteristike**

Šire područje istražno-eksploatacionog prostora “Rajčevo brdo” se karakteriše oblicima reljefa nastalim kao rezultat intenzivno izražene geotektonske aktivnosti i izraženih egzogenih erozionih procesa. Reljef “Rajčevog brda” i okolnog terena je brdski i brdsko-planinski (od 1000 do 1140 m.nm.) i ima odlike karsta sa strmim padinama duž kojih se, mjestimično, zapažaju i strmi do vertikalni stijenski odsjeci sa ostenjacima i siparima, kao i pliće izdužene vrtače sa nanosima od crvenice ili sedimenata iz jezerske faze.

**2.7. Hidrografske karakteristike**

Istražno-eksploatacioni prostor “Rajčevo brdo” se drenira preko povremenih površinskih tokova koji ubrzo poniru u podzemlje i prazne se u obodu Pljevaljskog polja preko stalnih izvora Tvrdaša, Zlodola, Breznice i dr. Najveći vodni tok je Ćehotina.

**2.8. Klimatske odlike**

Područje Pljevalja karakteriše se kontinentalnom i planinskom klimom, sa dugim i oštrim zimama i umjereno toplim ljetnjim periodima (srednja januarska temperatura iznosi -2,60 C, a srednja julska temperatura iznosi 17,50 C). Prosječni godišnji atmosferski talog je oko 780 milimetara. Pljevlja su grad sa najvećom oblačnošću u Crnoj Gori, koja u decembru iznosi i do 80 odsto. Oko 200 dana u godini Pljevlja su zahvaćena maglom.

**2.9. Geološke karakteristike ležišta “Rajčevo brdo”**

*Geološka građa ležišta*

Istražno-eksploatacioni prostor „Rajčevo brdo“ se nalazi u okviru gornjetrijaskog kompleksa karbonatnih stijena otkrivenih na površini u kome se izdvojene naslage neraščlanjenog gornjeg trijasa (T3) i malo kvartarnih sedimenata. Prostor koji je bio obuhvaćen detaljnim geološkim istraživanjima izgrađen je od sprudnih slojevitih, rjeđe bankovitih krečnjaka noričkog, noričko-retskog, do retolijaskog razvića, koji su dijelom prekristalisali i značajno tektonizirani. To su kataklazirani, prekristalisali svijetlosivi, sivi, ponekad i smeđesivi do rumenkasti krečnjaci tipa W i W sa plavinama onkoida sa litoklastima, intraklastima i bioklastima, uglavnom, od sprudne faune. Često su ispucali, a po pukotinama i korozionim šupljinama se zapaža limonitisani silt ili kalcit. Krečnjaci generalno padaju u pravcu sjever-sjeveroistok. Krečnjaci konstatovani u sjeveroistočnom dijelu terena predstavljeni su slojevitim sivim intrabiosparitima strukturnog tipa W-P i W sa plavinama onkoida i ooida. Sadrže brojne pukotine i prsline po kojima se izdvajaju Fe oksidi. Značajno su prisutne i korozione šupljine, potpuno ili djelimično, zapunjene srednjezrnim kalcitom. Neraščlanjene naslage noričko-retskog kata izgrađuju jugozapadni i zapadni dio istraživanog terena, predstavljene su slojevitim i debeloslojevitim sivim i tamnosivim krečnjacima tipa W, W-G i W-P. U najvisočijim djelovima Rajčevog brda zasupljeni su smeđi i rumenkasti, brečoliki biopelmikriti i biomikrospariti retolijasa, tipa W-P.

*Geneza ležišta*

Karbonatni edimenti, slojeviti do bankoviti ili slabostratifikovani biomikrospariti, biointraspariti do biopelmikriti, kao korisna mineralna sirovina u ležištu, deponovanis su u marinskoj sredini u uslovima gornjetrijaske karbonatne platforme. Pripadaju kompleksu sprudnih, izasprudnih do lagunskih sedimenata, sa fragmentima sprudnih organizama.

*Tektonika ležišta*

U strukturno-tektonskom pogledu u ležištu je izražena rasjedna tektonika sa brojnim pukotinama i karaktrom rasjedne zone. U istražnom prostoru konstatovana su dva veća rasjeda i rasjedne zone, jedan pružanja sjeveroistok-jugozapad i drugi pravca pružanja sjeverozapad-jugoistok.

*Hidrogeološke karakteristike ležišta*

Na istražno-eksploatacionom prostoru „Rajčevo brdo“ ne postoje stalni vodeni tokovi, kao ni izvori, jer se površinske vode odvode direktno u karstifikovano podzemlje i prazne se na obodu Pljevaljskog polja preko stalnih izvora Tvrdaša, Zlodola, Breznice i dr. Na osnovu iznijetog, zaključuje se da u toku rada na budućoj eksploataciji i obradi tehničko-građevinskog kamena režim podzemnih voda neće imati uticaj na samu eksploataciju, dok se uticaj eksploatacije na podzemne vode treba eleminisati, a moguće probleme pri eksploataciji mogu izazvati atmosferske padavine u vidu kiša jačeg inteziteta.

*Inženjersko-geološke karakteristike ležišta*

Karbonatne stijene ležišta „Rajčevo brdo“, u inženjersko-geološkom pogledu, pripadaju grupi vezanih,

krutih, okamenjenih stijena, a tereni šireg područja ležišta su stabilni i dobro nosivi. Na bazi iskazanih fizičko-mehaničkih karakteristika stijena, može se konstatovati da stijenska masa posjeduje fizičko-mehanička svojstva koja omogućavaju stabilnost i u uslovima subverikalnih i vertikanih zasjeka.

**2.10. Podaci o izvršenim geološkim istraživanjima, rezervama i kvalitetu mineralne sirovine**

Do 2007. godine na području istražno-eksploatacionog prostora „Rajčevo brdo“ i njegove šire okoline, osim osnovnih geoloških istraživanja, nije bilo geoloških istraživanja planiranih sa ciljem dokazivanja količina i kvaliteta tehničko-građevinskog kamena. U toku 2007. godine izvršena su ispitivanja fizičko-mehaničkih svojstava kamena sa lokaliteta „Jagnjilo“ („Rajčevo brdo“) na četiri uzorka – probe. U toku 2008. godine izvedena su Preliminarna geološka istraživanja na lokalitetu Rajčevo brdo kod Pljevalja sa ciljem da se utvrdi perspektivnost nalazišta.

U toku 2010. godine izvršena su detaljna geološka istraživanja na ležištu „Rajčevo brdo“, u skladu sa Projektom. Nakon izvedenih istraživanja urađen je „Elaborat o klasifikaciji, kategorizaciji i proračunu rezervi tehničko-građevinskog kamena ležišta „Rajčevo brdo“ (I faza) kod Pljevalja, stanje 31.12.2009.godine“. Nadležno ministarstvo je ovjerilo isti.

**Ovjerene ukupne geološke, bilansne i eksploatacione rezerve tehničko-građevinskog kamena:**

|  |  |  |  |
| --- | --- | --- | --- |
| **REZERVE** | **K A T E G O R I J A** | | **Ukupne rezerve (m3)** |
| **B** | **C1** |
| **Geološke** | 7.958.400 | 1.434.700 | **9.393.100** |
| **Bilansne** | 7.958.400 | 1.434.700 | **9.393.100** |
| **Eksploatacione** | 6.764.640 | 1.219.495 | **7.984.135** |

**Na osnovu rezultata laboratorijskih ispitivanja**, a saglasno odredbama odgovarajućih standarda, tehničko-građevinski kamen ležišta „Rajčevo brdo“ **se može upotrijebiti:**

* za proizvodnju agregata za izradu betona (po JUS-u B.B2.009 i JUS-u B.B3.100,
* za klasične i savremene podloge za puteve (po JUS-u U.E3.020) i
* za proizvodnju lomljenog kamena i tesanika za gruba zidanja u niskogradnji i hidrogradnji.

**2.11. Mišljenje Uprave za zaštitu kulturnih dobara**

U aktu Uprave za zaštitu kulturnih dobara, br. 03-418/2017-2 od 16.10.2017. godine, navedeno je da je, provjerom koordinata tačaka i katastarskih parcela u KO Crljenice i uvidom u dokumentaciju, konstatovano da u predmetnom zahvatu nema kulturnih dobara, kao ni dobra sa potencijalnim kulturnim vrijednostima. Na osnovu navedenog, sa stanovišta zaštite kulturnih dobara, nema smetnji za realizaciju predmetne koncesije.

**3. ROK TRAJANJA KONCESIJE**

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta ekosploatacije i od zahtjeva tržišta.

Ovim Koncesionim aktom daje se minimalni rok koncesije za eksploataciju tehničko-građevinskog kamena iz ležišta „Rajčevo brdo“ na period od 20 godina, sa minimalnom godišnjom proizvodnjom od 15.000 m3  č.s.m.

Koncesija za eksploataciju tehničko-građevinskog kamena iz ležišta ”Rajčevo brdo“ daje se na minimalni period od 21 godine, od čega:

* 1 (jedna) godina za izradu rudarske i ostale tehničke dokumentacije i pripremne radove i
* 20 (dvadeset) godina za eksploataciju mineralne sirovine.

Ponuđač može ponuditi ukupan rok koncesije koji je duži od roka utvrđenog Koncesionim aktom, jer je zakonom definisan rok trajanja koncesije od 30 godina. Rok trajanja faze izrade rudarske i tehničke dokumentacije i pripremnih radova se ne može mijenjati.

# 4 OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

**Opis tehničko-tehnološkog procesa eksploatacije**

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehno-ekonomske ocjene opravdanosti ove investicije.

## 4.1 Ocjena mogućnosti korišćenja mineralne sirovine

U poglavlju 2.10. ovog akta date su utvrđene rezerve i kvalitet mineralne sirovine, kao i upotreba iste u građevinarstvu.

## 4.2 Proizvodni kapacitet i vijek eksploatacije

Eksploatacione rezerve tehničko-građevinskog kamena **B+ C1** kategorijeiznose 7.984.135m3 č.s.m., koje će biti zahvaćene konturama površinskog kopa, a za predloženi period trajanja koncesije od 20 godina (za eksploataciju) minimalni proizvodni kapacitet će iznositi 300.000 m3 č.s.m., ili 450.000 m3 agregata svih frakcija (Kr=1,50), a na godišnjem nivou minimalni proizvodni kapacitet će iznositi 15.000 m3 čs.m. ili 22.500 m3 agregata svih frakcija.

Za godišnji kapacitet površinskog kopa od 15.000 m3 č.s.m., u predviđenom periodu eksploatacije od 20 godina, potrebno je 300.000 m3 č.s.m ili 3,75 % od rezervi. To znači, da rezerve daju mogućnost rada na ovom lokalitetu ne samo za predviđeni period trajanja koncesije nego i znatno duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## 4.3 Opis tehničko-tehnološkog procesa eksploatacije

Na ovom ležištu tip površinskog kopa će biti tipično brdski što omogućuje primjenu klasične tehnologije na istom, eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.

***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldozerom i bagerom sa dubinskom korpom uz povremenu upotrebu hidrauličnog čekića.

***Bušenje***

Bušenje minskih bušotina vršilo bi se sa udarno-rotacionom bušilicom prečnika Ø 76 mm.

***Miniranje***

Miniranje krečnjaka vršilo bi se praškastim eksplozivom, prečnika patrone Ø 60mm.

***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3,a utovar gotovog proizvoda utovarivačem zapremine korpe 3m3

***Transport***

Transport krečnjaka će se obavljati kamionima, a mobilno drobilično postojenje će se postavljati i raditi do odminiranog ili naguranog tehničko-građevinskog kamena.

***Drobljenje i klasiranje***

Za drobljenje materijala potrebno je mobilno postrojenje kapaciteta od 15 m3/h, a za klasiranje mobilna sijačica istog kapaciteta.

## 4.3.1 Snabdijevanje električnom energijom, gorivom, vodom i eksplozivom i eksplozivnim sredstvima

Snabdijevanje električnom energijom je moguće regulisati na zadovoljavajući način s obzirom da postoji mreža za postojeća naselja.

**4.3.2 Potrebna oprema i mehanizacija**

|  |  |  |
| --- | --- | --- |
| **Redni broj** | **Naziv** | **Količina** |
| 1 | Utovarivač | 1 |
| 2 | Bušilica | 1 |
| 3 | Drobilično postrojenje sa separacijom | 1 |
| 4 | Buldozer | 1 |
| 5 | Bager | 1 |
| 6 | Cistijerna za vodu | 1 |
| **UKUPNO: 6** | | |

## 4.3.3 Objekti

|  |  |  |
| --- | --- | --- |
| **Redni broj** | **Naziv** | **Količina** |
| 1 | Kontejner za kancelarije i magacin (40m2) | 1 |
| 2 | Kontejner-stražara | 1 |
| 3 | Priručno skladište eksploziva | 1 |
| **UKUPNO: 3** | | |

## 4.3.4 Radna snaga

Budući Koncesionarje dužanda zaposli radnu snagu koja ispunjavaja uslove propisane čl. 93 Zakona o rudarstvu („Sl. list CG“, br. 65/08, 74/10 i 40/11).

**4.4. Rekultivacija i sanacija površina i sredstvo obezbjeđenja**

Budući Koncesionar je dužan da u toku i po završetku izvođenja rudarskih radova na eksploataciji Mineralne sirovine, bez obzira na uzrok završetka izvođenja radova, izvrši sanaciju i rekultivaciju površina na kojima su izvođeni rudarski radovi, u skladu sa zakonom.

Budući Koncesionar je dužan da, nakon što otpočne sa eksploatacijom mineralne sirovine, na zahtjev Koncedenta dostavi u skladu sa zakonom Bankarsku garanciju za rekultivaciju, plativu na prvi poziv bez prava prigovora, u formi i sadržaju kao u Prilogu 2 Ugovora, sa rokom važenja od 12 (slovima: dvanaest) mjeseci od datuma izdavanja, kao sredstvo obezbjeđenja izvršavanja obaveza rekultivacije i sanacije površina na kojima su izvođeni rudarski radovi.

Bankarska garancija se obnavlja svake godine.

**5. MJERE ZA ZAŠTITU ŽIVOTNE SREDINE**

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulišu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru „Rajčevo brdo“, pri planiranju i sprovođenju investicionog zahvata, sprovode postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13).

S obzirom na značaj očuvanja životne sredine, Koncesionar je dužan da se pridržava svih mjera zaštite životne sredine u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja zahvata na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o zaštiti prirode („Sl. list CG“, br. 51/08, 21/09, 40/11 i 62/13);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o sadržini Elaborata o procjeni uticaja na životnu sredinu („Sl. list CG“, br. 14/07).

# 6. REKULTIVACIJA ISTRAŽNO-EKSPLOATACIONOG PROSTORA “RAJČEVO BRDO”

Negativni uticaji budućih rudarskih aktivnosti na površinskom kopu “Rajčevo brdo” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju 5 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

produžavanje nepovoljnog uticaja pejzažnog izgleda terena,

pogoršavanje stanja degradiranih površina zbog pojave erozije, klizišta i sl.,

produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržini rudarskih projekata ("Službeni list Crne Gore", br. 074/09 od 13.11.2009)) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

Zaključak

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

# 7. UNAPRJEĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o energetskoj efikasnosti (“Sl. list CG”, br. 29/10 i 40/11), koncesionar je dužan da preduzima mjere za poboljšanje energetske efikasnosti.

Koncesonar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# 8. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERNCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# 9 MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade.

Koncesionim aktom se utvrđuje minimalni - početni iznos koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11) (udaljem tekstu: Uredba).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## 9.1 Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine; i
* tržišne cijene mineralne sirovine.

### **9.1.1 Rezerve mineralne sirovine**

Utvrđene eksploatacione rezerve B+C1 kategorije tehničko-građevinskog kamena na ležištu „Rajčevo brdo“ iznose **7.984.135** m3 č.s.m.

Prema minimalnom godišnjem kapacitetu od 15.000 m3 č.s.m. tehničko-građevinskog kamena, za period od 20 godina (period koncesije za eksploataciju) otkopalo bi se 300.000 m3 č.s.m tehničko-građevinskog kamena. Od 15.000 m3 č.s.m. na godišnjem nivou u procesu dalje obrade sirovine dobilo bi se 22.500 m3 agregata različitih frakcija (kr,=1,5) što bi za period od 20 godina iznosilo 450.000 m3 tržišnog proizvoda.

### **9.1.2 Pripadnost grupi ležišta**

Ležište tehničko-građevinskog kamena „Rajčevo brdo“, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3).

Po tom osnovu procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 20 godina.

### **9.1.3 Kvalitet mineralne sirovine**

Ovjerene rezerve tehničko-građevinskog kamena, na osnovu rezultata laboratorijskih ispitivanja, a saglasno odredbama odgovarajućih standarda, tehničko-građevinski kamen ležišta „Rajčevo brdo“ se može upotrijebiti:

* za proizvodnju agregata za izradu betona (po JUS-u B.B2.009 i JUS-u B.B3.100,
* za klasične i savremene podloge za puteve (po JUS-u U.E3.020) i
* za proizvodnju lomljenog kamena i tesanika za gruba zidanja u niskogradnji i hidrogradnji.

Napomena: ovaj podatak, u skladu sa članom 17 navedene Uredbe, se koristi za korekciju promjenjivog dijela naknade.

### **9.1.4 Tržišna vrijednost rezervi**

Na osnovu podataka, dostavljenih od Zavoda za statistiku, akt br. 12-596/2 od 08.03.2017. godine, arhiviran u Ministarstvu pod br. 970-55/2017-1 od 15.03.2017. godine, prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2016. godini (čl. 16 Uredbe) iznosi 15,91 €/m3.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati prema minimalnom godišnjem kapacitetu za 20 godina je:

**VP= 300.000 č.s.m x 1,5 x 15,91 €/m3 = 7.159.500 € ili 357.975 €/godišnje**

## Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = **7.159.500** (za 20 godina)

VP - vrijednost godišnje proizvodnje = 357.975 €

G - minimalni procentni iznos (7%)

**MDN = 7.159.500 x 0,07 = 501.165 €** (ukupno za 20 godina)

**MDN = 357.975 x 0,07 = 25.058 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od 20 godina SDN = 501.165 €**

**- SDN (godišnje) = 25.058 €.**

**Stalni dio koncesione naknade koji se utvrđuje Ugovorom o koncesiji, može, u zavisnosti od ponuda biti veći, a ne manji od obračunatog minimalnog iznosa.**

**Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade. Ovo predstavlja jedan od osnovnih kriterijuma za vrednovanje ponuda.**

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## 9.2 Promjenljivi dio koncesione naknade (PDN)

Promjenljivi dio naknade obračunava se godišnje po obrascu:

**PDN=VPxG+(-) (VPxGxK) > SDN (godišnjeg iznosa)**

Gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene proizvoda

G - ugovoreni procentualni iznos za pripadnost grupi ležišta (ne manji od 7%)

K - vrijednost korektivnih faktora

Vrijednost korektivnih faktora:

* po osnovu kvaliteta mineralne sirovine (obračunati iznos se uvećava za 1%)
* po osnovu ostvarene proizvodnje, obračunati iznos se uvećava od 0 do 3% (čl. 21 Uredbe).

Promjenljivi dio naknade, obračunava se na kraju svake godine. Uplata se vrši jedanput godišnje na osnovu Rješenja nadležnog ministarstva.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godini.

# 10 KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **1** | Ponuđeni procentualni iznos za obračun koncesione naknade | **40** |
| **2** | Ponuđeni obim godišnje rudarske proizvodnje | **20** |
| **3** | Rok trajanja koncesije | **5** |
| **4** | Reference ponuđača | **20** |
| **5** | Finansijski aspekt-prosječni bruto prihod u posljednje tri godine | **5** |
| **6** | Finansijski aspekt-prosječni profit u posljednje tri godine | **5** |
| **7** | Kvalitet poslovnog plana i efekti na zapošljavanje i ekonomski razvoj | **5** |
|  | | |

## 

## 10.1 Ponuđeni procentualni iznos za obračun koncesione naknade

**Tačkom 9.1.2 Koncesionog akta – Pripadnost grupi ležišta**, je definisano da se ležište tehničko-građevinskog kamena „Rajčevo brdo“, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11), procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno, ukupnog tržišnog proizvoda, za koncesioni period za eksploataciju od 20 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koje je veći od 7%.

Ovaj kriterijum se izračunava na sljedeći način:

**Kriterijum: P % / MP% x 40,**

gdje:

P% - označava % ponuđača

MP % - označava maskimalno ponuđeni % na tenderu

**40** – broj bodova za ovaj kriterijum

## 10.2 Ponuđeni ukupni obim rudarske proizvodnje

**Tačkom 9.1.1 Koncesionog akta - Rezerve mineralne sirovine,** je definisano dautvrđene eksploatacione rezerve **B+C1** kategorije tehničko-građevinskog kamena na ležištu „Rajčevo brdo“ **iznose 7.984.135 m3** **m3 č.s.m.** Prema minimalnom godišnjem kapacitetu od 15.000 m3 č.s.m. tehničko-građevinskog kamena, za period od 20 godina (period koncesije za eksploataciju) otkopalo bi se 300.000 m3 č.s.m tehničko-građevinskog kamena. Od 15.000 m3 č.s.m. na godišnjem nivou u procesu dalje obrade sirovine dobilo bi se 22.500 m3 agregata različitih frakcija, što bi za period od 20 godina iznosilo 450.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 15.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 20,**

gdje:

PGP - označava ponuđenu godišnju proizvodnju

MPGP - označava maksimalno ponuđenu godišnju proizvodnju ponuđenu na tenderu

**20** – broj bodova za ovaj kriterijum

## 10.3 Rok trajanja koncesije

**Poglavljem 3 Koncesionog akta – Rok trajanja koncesije** je definisano, s obzirom na utvrđene rezerve, da se koncesija za eksploataciju tehničko-građevinskog kamena na ležištu “Rajčevo brdo” daje na minimalni period od 21 godine, od čega:

* jedna godina za: izradu rudarske dokumentacije, pribavljanja odobrenja, saglasnosti i dozvola za izvođenje radova po istoj, pripremu ležišta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte i
* 20 (dvadeset) godina za eksploataciju.

Ponuđač može ponuditi ukupan rok koncesije koji je duži od roka utvrđenog Koncesionim aktom, jer je zakonom definisan rok trajanja koncesije od 30 godina. Rok trajanja faze izrade rudarske i tehničke dokumentacije i pripremnih radova se ne može mijenjati.

Ovaj kriterijum se izračunava na sljedeći način:

**Kriterijum: PR / MPR x 5,**

gdje:

**PR-** označava ponuđeni rok

**MPR** – označava maksimalno ponuđeni rok trajanja koncesije na tenderu

**5-** označava broj bodova za ovaj kriterijum

## 10.4 Reference ponuđača

Ponuđač je dužan da dokaže postojanje iskustva u eksploataciji čvrstih mineralnih sirovina, poštovanje izvršavanja koncesionih ugovornih obaveza, stepen realizacije koncesije, plasmana proizvoda na tržište, kao i da u skladu sa parametrima iz Koncesionog akta dokaže svoju tehničku i tehnološku opremljenost za vršenje koncesione djelatnosti eksploatacije mineralnih sirovina.

Najveći broj bodova po ovom kriterijumu će se dati ponuđači koji najbolje dokumentuje i dokaže prethodno opisane uslove.

## 10.5 Finansijski aspekt-Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 5,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine ponuđen na tenderu

**5 –** označava broj bodova po ovom kriterijumu

## 10.6 Finansijski aspekt - Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PNP / MNP x 5,**

gdje:

**PNP –** označava prosječni profit ponuđača za posljednje tri godine

**MNP –** označava maksimalni prosječni profit za posljednje tri godine ponuđen na tenderu

**5 –** označava broj bodova po ovom kriterijum

## 10.7 Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta dokaže i opiše poslovni plan za realizaciju koncesije i efekte realizacije koncesije na zapošljavanje i ekonomski razvoj. Ponuđač je, između ostalog, dužan opisati planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, itd..), zapošljavanje radnje snage, plasman proizvoda na tržište, itd..

Najveći broj bodova po ovom kriterijumu će se dati ponuđači koji najbolje dokumentuje i dokaže prethodno opisane uslove.

# 11 SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## 11.1 Detaljna geološka istraživanja

Tokom koncesionog perioda budući Koncesionar je dužan da, u skladu sa odredbama Zakona o

geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## 11.2 Eksploatacija mineralne sirovine

**Poslije završenih detaljnih geoloških istražavinja, u skladu sa odredbama Zakona o rudarstvu („Sl. list CG“, br. 65/08, 74/10 i 40/11), pristupa se pribavljanju odobrenja za eksploataciju mineralne sirovine na eksploatacionom polju.**

## 11.2.1 Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

## 11.2.2 Odobrenje za izvođenje radova po Rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije –rudarskog projekta eksploatacije.

**Rudarski projekat** izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### **11.2.3 Odobrenje za upotrebu rudarskih objekata**

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

## 12. HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

* Izrada Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Rajčevo brdo“ (obaveza investitora) svake pete godine
* Dostavljanje Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Rajčevo brdo“ sa zahtjevom nadležnom organu za njegovu revizuju i ovjeru (obaveza investitora);
* Reviziju Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Rajčevo brdo“ organizuje nadležni organ, troškove revizije snosi investitor;
* Izdavanje rješenja o ovjeri Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Rajčevo brdo“ (Ministarstvo ekonomije).
* Investitor dostavlja zahtjev nadležnom ministarstvu, uz dokumentaciju propisanu članom 33 Zakona o rudarstvu i koja je navedena u ovom Koncesionom aktu za dobijanje odobrenja za eksploataciju mineralne sirovine na eksploatacionom polju.
* Izdavanje rješenja kojim se odobrava eksploatacija mineralne sirovine na eksploatacionom polju (Ministarstvo ekonomije);
* Izrada Glavnog rudarskog projekta (obaveza investitora);
* Dostavljanje Glavnog rudarskog projekta uz zahtjev za obavljanje tehničke kontrole – revizije (obaveza investitora);
* Revizija Glavnog rudarskog projekta. Reviziju organizuje Ministarstvo ekonomije, a troškove snosi investitor;
* Izdavanje revizione klauzule (vršilac revizije Projekta).
* Investitor podnosi zahtjev nadležnom državnom organu (Agencija za zaštitu životne sredine) radi ocjene o potrebi izrade Elaborata o procjeni uticaja zahvata na životnu sredinu.
* Ukoliko nadležni državni organ ocijeni da je potrebno raditi Elaborat o procjeni uticaja zahvata na životnu sredinu, isti se radi (obaveza investitora);
* Investitor Agenciji za zaštitu životne sredine dostavlja Elaborat o procjeni uticaja zahvata na životnu sredinu, uz zahtjev za obavljanje njegove revizije.
* Organizaciju revizije Elaborata o procjeni uticaja zahvata na životnu sredinu obavlja Agencija za zaštitu životne sredine, a troškove revizije snosi investitor;
* Izdavanje rješenja kojim se daje saglasnost na Elaborat (Agencija za zaštitu životne sredine).
* Investitor dostavlja zahtjev, uz dokumentaciju propisanu članom 53 Zakona o rudarstvu i koja je navedena u ovom Koncesionom aktu, za izdavanje odobrenja za izvođenje radova po revidovanom Glavnom rudarskom projektu.
* Izdavanje rješenja kojim se odobrava izvođenje radova po Glavnom rudarskom projektu (Ministarstvo).
* Nakon izgradnje rudarskih objekta i postrojenja, investitor podnosi zahtjev Ministarstvu radi obavljanja tehničkog pregleda sa ciljem izdavanja upotrebne dozvole.
* Tehnički pregled organizuje Ministarstvo, a troškove pregleda snosi investitor.
* Nakon obavljenog tehničkog pregleda investitor Ministarstvu dostavlja zahtjev za izdavanje upotrebne dozvole.
* Rješenje kojim se odobrava upotreba izgrađenih objekata i postrojenja izdaje Ministarstvo.

# 13. OSNOVNI ELEMENTI TENDERSKE DOKUMENTACIJE (JAVNI OGLAS, DOKUMENTACIJA VEZANA ZA OGLAS)

**Tendersku dokumentaciju čine sljedeća dokumenta:**

* Koncesioni akt;
* Dokumentacija vezana uz ponudu;
* Javni oglas,
* Uputstvo za podnošenje ponuda i
* Nacrt ugovora o koncesiji.

## 13.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesije su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

S tim u vezi, u cilju dokazivanja da je ponuđač podoban da učestvuje u postupku javog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište;
* dokaz da protiv privrednog društva, drugog pravnog lica i preduzetnika nije pokrenut postupak stečaja ili likvidacije - dokaz/potvrdu izdaje Privredni sud;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti – dokaz/potvrdu izdaje Ministarstvo pravde;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu plaćanja poreza – dokaz/potvrda se izdaje od poreskog organa uprave u kojem je naznačeno da su izmirene obaveze po osnovu poreza;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa:

1. ponuđač kao privredno društvo, drugo pravno lice i preduzetnik:
   * dokaz/potvrda Ministarstva pravde kojom se dokazuje da se ponuđač ne nalazi u kaznenoj evidenciji istog;
   * dokaz/potvrda Suda za prekršaje iz mjesta sjedišta ponuđača ili nadležnog organa, kojom se dokazuje da ponuđač nema neizmirenih obaveza po osnovu kazni izrečenih u prekršajnom postupku;
2. ponuđač kao fizičko lice:

* dokaz/potvrda Ministarstva pravde kojom se dokazuje da je ponuđač izmirio obaveze po osnovu kazni izrečenih u krivičnom postupku;
* dokaz/potvrda Ministarstva pravde kojom se dokazuje da isto nema neizmirenih obaveza po osnovu kazni izrečenih u prekršajnom postupku.

Navedeni dokazi ne smiju biti stariji od devedeset (90) dana od dana objavljivanja Javnog oglasa.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora o koncesiji u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

## 13.2 Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas (rok se određuje prema periodu za pripremu ponude i teče od dana objavljivanja javnog oglasa u „Službenom listu Crne Gore“ i ne može biti kraći od 30 dana);
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* mjesto na kojem se može i vrijeme u kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 13.3 Ugovor o koncesiji

Sastavni dio Tenederske dokumentacije je i Nacrt ugovora o koncesiji, koji je dat kao Prilog Koncesionog akta.

## 13.4 Uputstvo za podnošenje ponuda

Sastavni dio Tenederske dokumentacije je i Uputstvo za podnošenje ponuda, koji je dato kao Prilog Koncesionog akta.

# 14. SPISAK PROPISA KOJI SE PRIMIJENJUJU U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 08/09);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 08/09);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14)
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13);
* Zakon o planiranju I izgradnji objekata (“Sl. list CG”, br. 64/17);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 09/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Pravilnik o tehničkim normativima za površinsku eksploataciju arhitektonsko-građevinskog (ukrasnog) kamena, tehničko-građevinskog kamena, šljunka i pijeska i preradu arhitektonsko-građevinskog (ukrasnog) kamena („Sl. list SFRJ“, br. 11/86);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi.

**P R I L O Z I:**

**1.**  Ugovor o koncesiji

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 1 –obrazac bankarske garancije za ispunjavanje ugovornih obaveza
* Prilog 2 - obrazac bankarske garancije za rekultivaciju
* Prilog 3 - Uputstvo za podnošenje ponuda

**3.** Javni oglas